જો સંસદમાં સુપ્રીમ કોર્ટના ચીફ જસ્ટિસ સામે મહા અભિયોગને પ્રસ્તાવની મંજૂરી માટે ઓછામાં ઓછા રાજ્યસભાના 50 અને લોકસભાના 100 સભ્યોની સહીઓ હોવી જરૂરી છે. જો રાજ્યસભાના સભાપતિને લાગે કે આ પ્રસ્તાવ રજૂ કરવા યોગ્ય છે તો તેઓ એ બાબતની ચર્ચા- વિચારણા કરવા માટે એક કમિટીની રચના કરે છે. આ કમિટીમાં ત્રણ સભ્યો હોય છે- સુપ્રીમ કોર્ટના એક ન્યાયાધીશ, હાઈકોર્ટના એક ન્યાયાધીશ અને એક પીઢ કાનૂનવિદ્. જો આ કમિટીને આરોપો તથ્યપૂર્ણ લાગેતો સંસદમાં કમિટીએ તૈયાર કરલા અહેવાલની ચર્ચા કરવામાં આવે છે. ચર્ચા બાદ એ અંગે મતદાન પણ કરવામાં આવે છે. ચર્ચા દરમિયાન જેના પર આરોપ મૂકવામાં આવ્યા છે તે ન્યાયાધીશે ખુદ સંસદમાં હાજર રહેવું પડે છે યા તો એમનો પ્રતિનિધિ હાજર રહે છે. આ મહા અભિયોગ પ્રસ્તાવ સંસદમાં પસાર કરવા માટે બે તૃતીયાંશ સંસદસભ્યોની સહમતિ હોવી અનિવાર્ય છે. જો સંસદના બન્ને ગૃહો- લોકસભા અને રાજ્યસભામાં આ પ્રસ્તાવ પસાર થઈ જાય તો એને છેવટની મંજૂરી માટે રાષ્ટ્રપતિજી પાસે મોકલવામાં આવે છે. જો રાષ્ટ્રપતિ ન્યાયાધીશને એના પદ પરથી હટાવવાનો નિર્મય લે તો એમઓ એ અંગે જાહેરનામું આદેશ જારી કરવો પડે છે.